Punkt (kirjavahemärk)
Punkt (.) on kirjavahemärk, mida kasutatakse erinevatel eesmärkidel, eelkõige väitlause lõpu märkimiseks. Arvukirjutuses on punkti esmane ülesanne järgarvude märkimine. Eesti keeles ei panda punkti eraldi real seisva pealkirja ja allkirja järele. Punkt on pärit vanakreeka kirjast, kus sarnase märgi (rea ülaservas, keskel või allservas asuva punkti) võttis kasutusele Aristophanes Byzantionist 3. sajandil eKr. Inglise keeles kasutatakse punkti lisaks väitlause lõpule ka kümnendmurru täis- ja murruosa eraldamiseks (nt 3.141). Eesti keeles kasutatakse selleks koma (nt 3,141). Arvutis kodeeritakse punkti järgmiselt: ASCII: 0x2E, Unicode: U+002E.